Document ID: /fineweb-2-swissfilter-quality_10-filterrobots/filtered/02821.jsonl.gz/18

U ime Oca i Sina i Duha Svetoga. Amen.
Predvoditelj: Bože, u pomoć mi priteci.
Svi: Gospodine pohiti da mi pomogneš.
Predvoditelj: Slava Ocu... Svi: Kako bijaše…
Molitva sv. Matiji - apostolu
Dragi Sveti Matija, apostole Isusa Krista, usrdno te molimo, pomozi nam u svim našim nevoljama. Pomozi nam zakođer podmirivati sve naše materijalne obaveze, platiti dugove ako nastanu i podmiriti sve naše svakodnevne potrebe. Mi znamo da nismo gospodari dobara koja nam je Bog dao i povjerio na upravljanje, nego samo upravitelji. Zato te usrdno molimo da nam pomogneš sačuvati sve što posjedujemo, tako da nam to ne unište zli duhovi nego da bude na korist nama i svima koje ćemo materijalno pomagati. Po Kristu Gospodinu našemu. Amen.
MOLITVA KRUNICE
Vjerujem u Boga, Oca svemogućega,
Stvoritelja neba i zemlje.
I u Isusa Krista, Sina njegova jedinoga,
Gospodina našega,
koji je začet po Duhu Svetom,
rođen od Marije Djevice,
mučen pod Poncijem Pilatom,
raspet umro i pokopan; sašao nad pakao,
treći dan uskrsnuo od mrtvih;
uzašao na nebesa,
sjedi o desnu Boga Oca svemogućega;
odonud će doći suditi žive i mrtve.
Vjerujem u Duha Svetoga,
svetu Crkvu katoličku,
općinstvo svetih,
oproštenje grijeha,
uskrsnuće tijela
i život vječni.
Amen.
Oče naš…
Slava Ocu…
Litanije svih svetih
Gospodine, smiluj se!
Kriste, smiluj se!
Gospodine, smiluj se!
Kriste, čuj nas!
Kriste, usliši nas!
Oče nebeski Bože, smiluj nam se!
Sine, Otkupitelju svijeta, Bože,
Duše Sveti, Bože,
Sveto Trojstvo, jedan Bože,
Sveta Marijo, moli (molite) za nas!
Sveta Bogorodice,
Sveta Djevo djevica,
Sveti Mihaele, Gabriele i Rafaele,
Svi sveti anđeli,
Sveti Abrahame,
Sveti Mojsije,
Sveti Ilija,
Sveti Josipe,
Sveti Ivane Krstitelju,
Svi sveti patrijarsi i proroci,
Sveti Petre i Pavle,
Sveti Andrija,
Sveti Ivane i Jakove,
Sveti Toma,
Sveti Mateju,
Svi sveti apostoli,
Sveti Luka,
Sveti Marko,
Sveti Barnaba,
Svi sveti učenici Gospodnji,
Sveti Stjepane,
Sveti Ignacije Antiohijski,
Sveti Lovro,
Sveti Bonifacije,
Sveta Janjo,
Svi sveti mučenici,
Sveti Leone i Grgure,
Sveti Ambrozije,
Sveti Jeronime,
Sveti Augustine,
Sveti Atanazije,
Sveti Martine,
Sveti Ćirile i Metode,
Sveti Karlo Bartolomejski,
Sveti Franjo Saleški,
Sveti Antune,
Sveti Benedikte,
Sveti Bernarde,
Sveti Franjo i Dominiče,
Sveti Toma Akvinski,
Sveti Ignacije
Sveti Franjo Ksaverski,
Sveti Vinko Paulski,
Sveta Katarino Sijenska,
Sveta Terezijo Avilska,
Sveta Ružo Limska,
Sveti Ljudevite,
Sveta Moniko,
Sveta Elizabeto,
Svi sveci i svetice Božje,
Milostiv budi, oprosti nam Gospodine!
Od svakog zla, oslobodi nas Gospodine!
Od svakog grijeha,
Od zasjeda vražjih,
Od srdžbe, mržnje i svake zle volje,
Od smrti vječne,
Po utjelovljenju svojem,
Po rođenju svojem,
Po križu i muci svojoj,
Po smrti i pokopu svojem,
Po svetom uskrsnuću svojem,
Po čudesnom uzašašću svojem,
Po poslanju Duha Svetoga,
Mi grešnici, Tebe molimo, usliši nas!
Da se dostojiš na pravu pokoru nas privesti,
Da se dostojiš nas same u svetoj službi ohrabriti i očuvati
Da sve dobrotvore naše vječnim dobrima nagradiš,
Da se dostojiš plodove zemlji dati i očuvati,
Da se dostojiš apostolskog poglavara i sve crkvene redove u svetoj vjeri sačuvati,
Da se dostojiš svima, koji u Krista vjeruju, jedinstvo podijeliti
Da se dostojiš sve ljude k svjetlu Evanđelja privesti,
Jagnjače Božiji, koji oduzimaš grijehe svijeta, oprosti nam Gospodine!
Jagnjače Božiji, koji oduzimaš grijehe svijeta, usliši nas, Gospodine!
Jagnjače Božiji, koji oduzimaš grijehe svijeta, smiluj nam se Gospodine!
Pomolimo se:Bože, utočište i snago naša, prikloni se pobožnim molitvama svoje Crkve i daj da ono što vjerom molimo stvarno postignemo. Po Kristu Gospodinu našem. Amen.
MISNA DNEVNA ČITANJA
Prvo čitanje:
Čitanje Djela apostolskih
U one dane ustade Petar među braćom - a bijaše sakupljenog naroda oko sto i dvadeset duša - i reče: »Braćo! Trebalo je da se ispuni Pismo što ga na usta Davidova proreče Duh Sveti o Judi koji bijaše vođa onima što uhvatiše Isusa. A Juda se ubrajao među nas i imao udio u ovoj službi.
Pisano je doista u Knjizi psalama: Njegova kuća nek opusti, nek ne bude stanovnika u njoj! Njegovo nadgledništvo nek dobije drugi! Jedan dakle od ovih ljudi što bijahu s nama za sve vrijeme što je među nama živio Gospodin Isus - počevši od krštenja Ivanova pa sve do dana kad bi uzet od nas - treba da bude s nama svjedokom njegova uskrsnuća.« I postaviše dvojicu: Josipa koji se zvao Barsaba a prozvao se Just, i Matiju. Onda se pomoliše: »Ti, Gospodine, poznavaoče svih srdaca, pokaži koga si od ove dvojice izabrao da primi mjesto ove apostolske službe kojoj se iznevjeri Juda da ode na svoje mjesto.« Onda baciše kocke, i kocka pade na Matiju; tako bi pribrojen jedanaestorici apostola.
Riječ Gospodnja.
Otpjevni psalam:
Gospodin ga posadi s prvacima svoga naroda! - svi ponavljaju
Hvalite, sluge Gospodnje,
hvalite ime Gospodnje!
Blagoslovljeno ime Gospodnje
sada i dovijeka!
Od istoka sunca do zalaska
hvaljeno bilo ime Gospodnje!
Uzvišen je Gospodin nad sve narode,
slava njegova nebesa nadvisuje.
Tko je kao Gospodin, Bog naš,
koji u visinama stoluje
i gleda odozgo nebo i zemlju?
Podiže iz prašine uboga,
iz gliba vadi siromaha
da ga posadi s prvacima,
s prvacima svoga naroda.
Evanđelje:
Čitanje svetog Evanđelja po Ivanu
U ono vrijeme: Reče Isus svojim učenicima: »Kao što je Otac ljubio mene tako sam i ja ljubio vas; ostanite u mojoj ljubavi. Budete li čuvali moje zapovijedi, ostat ćete u mojoj ljubavi; kao što sam i ja čuvao zapovijedi Oca svoga te ostajem u ljubavi njegovoj. To sam vam govorio da moja radost bude u vama i da vaša radost bude potpuna. Ovo je moja zapovijed: ljubite jedni druge kao što sam ja vas ljubio! Veće ljubavi nitko nema od ove: da tko život svoj položi za svoje prijatelje. Vi ste prijatelji moji ako činite što vam zapovijedam. Više vas ne zovem slugama jer sluga ne zna što radi njegov gospodar; vas sam nazvao prijateljima jer vam priopćih sve što sam čuo od Oca svoga. Ne izabraste vi mene, nego ja izabrah vas i postavih vas da idete i rod donosite i rod vaš da ostane te vam Otac dadne što god zaištete u moje ime. Ovo vam zapovijedam: da ljubite jedni druge.«
Riječ Gospodnja.
Molitva za duhovnu pričest
Gospodine Isuse Kriste, koji si nam u otajstvu euharistije ostavio divan spomen svoje ljubavi, u nemogućnosti da te sada primim na sakramentalan način izričem ti svoju ljubav i čeznuće da budem jedno s tobom; smjerno te molim: otvori vrata moga srca i po snazi svoga Duha nastani se u meni kako bih osjetio i sa svojim bližnjima dijelio ljepotu zajedništva s tobom. Rasvijetli me svjetlom svoga uskrsnuća koje rasvjetljuje sve tmine i sav život. Predajem ti svega sebe i sjedinjujem se s tobom. Ne dopusti da se ikada odijelim od tebe. Koji živiš i kraljuješ u vijeke vjekova. Amen.
Molitva za koronom oboljele
Milosrdni Oče, s pouzdanjem ti se obraćam moleći milost zaustavljanja širenja koronavirusa, podaj snage medicinskim djelatnicima da pod tvojim nadahnućem pronađu rješenje kako bi obustavili epidemiju. U svojoj dobroti blagoslovi njihov trud i zalaganje. Podaj svima nama duh solidarnosti i blizine da se odgovorno brinemo za ugrožene, slabe i nemoćne. Vrati zdravlje duše i tijela oboljelima i mir pogođenim zemljama. Po svojem milosrđu smiluj se preminulima i primi ih u svoje nebesko kraljevstvo, a njihovim obiteljima budi utjeha i snaga. Gospodine Isuse, Liječniče naših duša i tijela, priznajemo i ispovijedamo svoju nemoć i krhkost. U tebe se uzdamo i od tebe mir i zdravlje molimo! Usliši nas ti koji živiš i kraljuješ u vijeke vjekova. Amen.
Dopusti nama
Dopusti nama slugama svojim, molimo, Gospodine Bože, da se neprestano radujemo duševnom i tjelesnom zdravlju i da se slavnim zagovorom Blažene Marije, vazda Djevice izbavimo od sadašnje žalosti i naužijemo vječne radosti! Po Kristu Gospodinu našem! Amen.
Blagoslov
I neka na sve nas siđe blagoslov Boga svemogućega
Oca i Sina + Duha Svetoga. Amen.
Svetom vodom blagoslovite osobe i prostor u kojem živite.
Koji želite šaljite nam fotografije (selfije) vaše obitelji okupljene nedjeljom oko „obiteljskog oltara“
Dodatak - Za one koji žele saznati više o sv. Matiji - apostolu
Rodio se u I. stoljeću u Judeji. Prema izvještaju svetog Luke u Djelima apostolskim on je bio Isusov učenik kojega su jedanaestorica apostola, bacajući kocku, izabrali umjesto Jude Iškariota, koji se ubio. Sveti Matija često se spominje u apokrifnim spisima i starokršćanskoj literaturi. Euzebije Cezarejski uvrstio ga je u sedamdesetoricu Isusovih učenika, koje spominje Lukino evanđelje. Prema legendama, djelovao je u Palestini, Kapadociji, Egiptu i Etiopiji.
Umro je kao mučenik, po nekima je pribijen na križ, a po nekima je najprije kamenovan pa mu je odrubljena glava. Mučeničku smrt za Krista Gospodina podnio je oko godine 80, po jednima u Colchisu (Kolkhisu), na području današnje Gruzije, po drugima u Jeruzalemu. Relikvije mu se čuvaju u bazilici Svete Marije Velike u Rimu i u opatiji svetog Matije u Trieru. Zazivaju ga kod alkoholizma i malih boginja, a kao svoga zaštitnika slave ga mesari, stolari, tesari, krojači, izliječeni alkoholičari te mnoga naselja, župe, crkve i kapele diljem svijeta. Matija po svom hebrejskom korijenu znači “Božji dar.”
Priredio: Fra Branko Radoš, ofm